வந்த நாளிலிருந்தே தன் உடல்நிலையைக் காரணம் காட்டி சிலவற்றை மறுப்பதில் உறுதியாக இருக்கிறார் மும்தாஜ். ‘டாஸ்க்’க்கு சொன்னா எதை வேணா செய்வேன், தண்டனைன்னா செய்ய மாட்டேன்” என்று ‘புடவை மாற்றும்’ பிரச்னையில் உறுதியாகக் கூறிய மும்தாஜ், இன்று ‘டாஸ்க்கை’யும் செய்ய மாட்டேன்” என்று சொல்லும் அளவுக்கு முன்னேற்றம் அடைந்திருக்கிறார். வலுவான போட்டியாளர் என்பதால் பிக்பாஸ் கூட கையைப் பிசைந்துகொண்டு தவிக்க வேண்டிய நிலை. இதரப் போட்டியாளர்கள் கமல் முன்னால் ஸ்கூல் பிள்ளைகள் போல் பம்மும் போது சில விஷயங்களை துணிச்சலாக முன்வைப்பதில் கவரும் மும்தாஜ், இது போன்ற விவகாரங்களில் கீழறிங்கிப் போய்விடுகிறார்.